“ละไมมาเลย์” บ้านตาชี ออกผลผลิตช่อยาวสวยงาม ชาวบ้านเก็บขายเป็นรายได้เสริม
“ละไมมาเลย์” แห่งเดียวในบ้านตาชี อ. ยะหา จ.ยะลา ออกผลผลิตพวงช่อยาวสวยงาม ชาวบ้านเก็บขายเป็นรายได้เสริม 

 วันนี้ (2 ก.ย 61) ต้นละไมมาเลย์ ของ สองพี่น้อง นางวินนา จินากุล และ นางวิญณู อาลีบำบัด ชาวบ้านในพื้นที่ ม.5 ต.ตาชี อ.ยะหา จ.ยะลาซึ่งปลูกไว้ภายในสวนประมาณ 4-5 ปี ได้ทยอยสุกในช่วงฤดูผลไม้ของ จ.ยะลา โดยผลที่สุก จะมีสีน้ำตาลอ่อน เป็นพวงช่อยาว ห้อยตามลำต้น อย่างสวยงามทำให้ชวนมองเป็นอย่างยิ่ง 
 ซึ่ง นางวินนา จินากุล บอกว่า ต้นละไมมาเลย์ทั้ง 2 ต้น นี้ พ่อของตนเอง ได้ซื้อมาลองปลูกเมื่อหลายปีมาแล้ว และได้ออกผลผลิตอย่างต่อเนื่องทุกปี ขายได้หลายครั้งแล้ว ต้นหนึ่งเวลาให้ผลผลิตสุกเต็มต้น จะเก็บได้กว่า 50 กก. โดยจะเริ่มสุก พร้อมๆ หรือ หลังทุเรียนนิดหน่อย และก็จะมีพ่อค้า มาติดต่อขอซื้อทั้งหมด จะเก็บเอง เหมาเป็นต้น ขายได้กิโลละ 20 บาท ปัจจุบันละไมก็ยังได้รับความนิยม สำหรับคนที่ชอบรับประทาน ส่วนรสชาติ ของละไมมาเลย์ จะออกเปรี้ยวๆ หวานๆ เหมือนๆ กับละไมของไทย
 สำหรับละไมมาเลย์ ในบ้านตาชี ก็จะมีที่นี่ที่เดียว ส่วนละไมบ้าน ซึ่งเป็นผลไม้พื้นเมืองภาคใต้ จะมีกันหลายบ้านที่ปลูกกันอยู่ตามเขา ส่วนวิธีปลูก การดูแลก็จะเหมือนกับละไมไทย